KOMMISSIONENS FORORDNING (EF) Nr. 2406/97 af 3. december 1997 om ændring af forordning (EF) nr. 1141/97 om gennemførelsesbestemmelser til Rådets forordning (EF) nr. 820/97 for så vidt angår mærkning af oksekød og oksekødsprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 820/97 af 21. april 1997 om indførelse af en ordning for identifikation og registrering af kvæg og om mærkning af oksekød og oksekødsprodukter (1), særlig artikel 18, og

ud fra følgende betragtninger:

Kommissionens forordning (EF) nr. 1141/97 (2) fastsætter gennemførelsesbestemmelser for så vidt angår mærkning af oksekød og oksekødsprodukter;

artikel 15 i forordning (EF) nr. 820/97 fastsætter visse bestemmelser for de tilfælde, hvor produktionen af oksekød helt eller delvis finder sted i et tredjeland; der bør fastsættes gennemførelsesbestemmelser for godkendelsesproceduren for import af oksekød fra tredjelande;

med henblik på at sikre, at mærkningen af importeret oksekød er lige så pålidelig som mærkningen af EF-oksekød, undersøger Kommissionen meddelelser fra tredjelande; fuldstændige meddelelser fremsendes til medlemsstaterne, når Kommissionen konkluderer, at de procedurer og/eller kriterier, der anvendes i det pågældende tredjeland, kan ligestilles med de normer, der er fastsat i forordning (EF) nr. 820/97;

for at sikre pålideligheden af mærkningsordningen i tredjelande kan Kommissionen anmode om yderligere oplysninger, og den bør træffe de nødvendige foranstaltninger i lyset af de oplysninger, der modtages som følge af disse anmodninger;

Kommissionen kan udføre kontrolforanstaltninger i tredjelande; for at kunne udføre kontrolforanstaltninger i tredjelande skal Kommissionen opnå en forudgående accept fra det pågældende tredjeland; hvis en sådan accept ikke gives, bør Kommissionen tage de nødvendige forholdsregler;

det er hensigtsmæssigt at forlænge overgangsperioden i betragtning af adskillige praktiske problemer, der er opstået både i medlemsstaterne og i tredjelande;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

I forordning (EF) nr. 1141/97 foretages følgende ændringer:

a) Som artikel 4a indsættes:

»Artikel 4a

Godkendelser udstedt af tredjelande

1. Kommissionen kontrollerer, at meddelelser givet i henhold til artikel 15, stk. 2, i forordning (EF) nr. 820/97 er fuldstændige. Ved modtagelse af en ufuldstændig meddelelse informerer Kommissionen det pågældende tredjeland og angiver, hvilke oplysninger der er nødvendige.

Fuldstændige meddelelser fremsendes hurtigst muligt til medlemsstaterne, medmindre Kommissionen konkluderer, at de procedurer og/eller kriterier, der anvendes i det pågældende tredjeland, ikke kan ligestilles med de normer, der er fastsat i forordning (EF) nr. 820/97, i overensstemmelse med dens beføjelser hertil i henhold til artikel 15, stk. 2, tredje afsnit, i samme forordning.

2. Hvis Kommissionen på noget tidspunkt er af den opfattelse, at det på grundlag af den i artikel 15, stk. 2, i forordning (EF) nr. 820/97 omhandlede meddelelse bør kontrolleres, om de procedurer og/eller kriterier, der meddeles af et tredjeland, for tiden kan ligestilles med de normer, der er fastsat i forordning (EF) nr. 820/97, kan Kommissionen anmode tredjelandet om at meddele alle nødvendige oplysninger. Kommissionen kan navnlig anmode tredjelandet om at fremlægge kopier af de specifikationer, der er godkendt af den dertil udpegede kompetente myndighed. Endvidere kan Kommissionen anmode tredjelandet om at bemyndige repræsentanter fra Kommissionen til at udføre kontrolforanstaltninger i tredjelandet.

3. Hvis nogle af de oplysninger eller bemyndigelser, der er anmodet om i henhold til foregående stykke, ikke modtages inden for den af Kommissionen angivne frist, kan Kommissionen konkludere, at de procedurer og/eller kriterier, der anvendes i et tredjeland, ikke kan ligestilles med de normer, der er fastsat i forordning (EF) nr. 820/97.

4. Kommissionen kan på ethvert tidspunkt ændre sin oprindelige beslutning for så vidt angår ligestillingen af de procedurer og/eller kriterier, der anvendes i det pågældende tredjeland, i henhold til artikel 15, stk. 2, tredje afsnit, i forordning (EF) nr. 820/97.«

b) Artikel 6, andet stykke, affattes således:

»Oksekød, der er mærket i overensstemmelse med tidligere ordninger, kan dog afsættes indtil den 31. marts 1998, uden at de eksisterende mærker skal ændres.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. december 1997.

På Kommissionens vegne

Franz FISCHLER

Medlem af Kommissionen

(1) EFT L 117 af 7. 5. 1997, s. 1.

(2) EFT L 165 af 24. 6. 1997, s. 7.